**Semnal**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stați,

Nu vă mai mișcați,

Încremeniți!

Orice mișcare

E o degradare.

Fructul e începutul putrezirii

Ideii care se deschide-n floare,

Iar zămislirea, primul pas greșit

Al celor ce iubesc și sunt iubiți.

Stați,

Nu vă mai mișcați,

Opriți

În crisalida voastră țărănească

Fluturul navetist, fatal!

Dar cine, oare,

Ar putea s-oprească

Rostogolirea apei nebunească

Spre a se sparge iar și iar de mal...

Stați,

Nu vă mai schimbați,

Sperați

Să nu mai moară nimeni și nimic:

S-ar naște alți călăi

Mai răi

Și cel mai mic pitic

Ar fi mai mic.

Când orele sunt sfărâmate, marele

Curaj e să oprești arătătoarele.